Publication: Magyar Közlöny
Issue: MK-2000-130 (Year: 2000, Number: 130)
Era: 1990-2004
Section: l) Az 1993. évi LXXVIII. törvény előírásaival összhangban, az önkormányzati lakás elidegenítéséből származó bevétel terhére épült új lakásokat a tervezésnek
Paragraph Index: 1760

a) A számlaosztályban kimutatott készletek a könyvviteli mérlegben szereplő készletérték alátámasztását szolgálják, vásárolt anyagok; betétdíjas göngyölegek; áruk és követelés fejében, értékesítési céllal átvett eszközök; saját termelésű készletek: késztermékek, növendék-, hízó- és egyéb állatok, befejezetlen termelés és félkész termékek tagolásban. Amennyiben az államháztartás szervezete a könyvviteli mérleg fordulónapján aktivált alvállalkozói teljesítménnyel rendelkezik, akkor azt a közvetített szolgáltatások között mutatja ki. A készletbeszerzéseket kiadásként kell elszámolni. Az anyagokat, betétdíjas göngyöleget, árukat és késztermékeket raktározó államháztartás szervezetei a vásárolt és saját előállítású készletekről — a kettős könyvvitelen kívül — részletező nyilvántartást kötelesek vezetni mennyiségben és értékben. A mennyiségben és értékben vezetett analitikus nyilvántartásokból készített összesítő bizonylat alapján (feladás) kell a negyedéves zárlat keretében a készletváltozásokat könyvelni a készletszámlán és tőkeváltozásként. A használt és munkahelyen használatban lévő anyagokról csak mennyiségi nyilvántartás vezetendő. A raktárral nem rendelkező államháztartás szervezete a több tevékenységi folyamat alatt elhasználódó készleteiről csak mennyiségi nyilvántartást köteles vezetni. A készletszámlákon a készletek állományában bekövetkezett változást a felmerülés időpontjában kell rögzíteni, ha az államháztartás szervezetét megszüntetik, átszervezik, illetve követelés kiváltása eszközzel történik. Év végén leltározás alapján kell megállapítani a készletek értékét, majd értékelni. A készletek évközi értékének megállapításánál és év végi értékelésénél figyelembe kell venni, hogy a készletek értéke e rendelet 28. §-a szerint általános forgalmi adót is tartalmazhat.

Source: https://magyarkozlony.hu/hivatalos-lapok/5d704eeb05dcd6ac0b0386e1d605d9fb783a3010/dokumentumok/0bab4499ad57b468aa5e8011db34b6fade8f8fb5/letoltes